Més d'un centenar de joves s'han sumat a la marxa pel clima del Fridays for future, que simultàniament s'ha portat a terme a 150 països arreu del món. La iniciativa impulsada per Greta Thunberg reclama un futur davant l'estat d'emergència climàtica.

A crits de volem un futur, la marxa ha entrat a la plaça del Consell provinent de l'avinguda Meritxell.

Més d'un centenar de joves de diferents edats i sistemes educatius han participat en la manifestació, a la qual també s'hi han afegit altres ciutadans, entre ells alguns polítics.

Un cop a la plaça, han seguit cridat proclames a favor d'obrir els ulls a tothom sobre l'estat d'emergència climàtica. Asseguren que no queda temps.

El col·lectiu demana als governs que adoptin polítiques valentes per intentar revertir el canvi climàtic. Consideren que si no s'actua ara, serà massa tard.

Alguns dels joves de la marxa també han fet vaga; d'altres, no, però l'organització en valora la implicació. El portaveu, Mateu Bracque, se sent satisfet i esperançat que "un moviment que va sortir dels alumnes del Lycée hagi passat a tots els sistemes educatius" perquè "mostra que aquesta preocupació és real i no només d'un centre escolar".



El col·lectiu està satisfet de com ha anat la manifestació i té previst sumar-se a les propers convocatòries mundials. Descarta, però, organitzar mobilitzacions tots els divendres.

Informa: Ester Pons

Imatges: Anna Ginestà - Josep Maria Garcia